El Ressona torna divendres que ve amb l’actuació de Pleasant Dreams
07 d’agost 2019

![](/media/mzakdd2x/92pleasant_cuerpo.jpg)  
  

La música torna este divendres, 9 d’agost, als peus del Teatre Romà de Sagunt amb la tercera actuació del Ressona, que en esta ocasió estarà protagonitzada per Pleasant Dreams. El grup d’_indie_ _folk_ de la Plana de Castelló actuarà de 21 a 22 hores en este festival que s'està consolidant com a cita ineludible de l'estiu i que en esta edició destaca per la varietat de propostes musicals.

  

Pleasant Dreams és un grup amb una llarga trajectòria i un so propi en constant evolució. Les seues cançons connecten amb “la terreta” tant per la música de sons mediterranis com per les lletres d'històries costumistes, festes locals o adaptacions de cançons populars.

  

Al llarg de 2019 estan donant forma a _Temps_, un treball que van desgranant a poc a poc, avançant les cançons en format videoclip i en plataformes digitals. En la seua trajectòria destaca l'actuació en el FIB 2013, la gravació de concerts per a Radio 3 o la seua inclusió en CDs de la revista _Rockdelux_.

  

Després de l'actuació de Pleasant Dreams, el 16 d'agost arribarà al Ressona el so ‘garage’ de Melenas, un grup integrat per quatre dones procedents de Pamplona; el 23 d'agost Crudo Pimento, l'eclèctic duo murcià que acaba de gravar el seu quart disc d'estudi a Nova York. El Ressona tancarà l’edició d’enguany el dia 30 d'agost amb dos actuacions: la de CALIVVLA, una de les bandes revelació en l'últim any en la Comunitat Valenciana i Blanco Palamera, el duo gallec d_’indie_ i R&B que presentarà el seu àlbum debut _Promesas_, que ha sigut lloat per la premsa especialitzada. 

  

La programació del Ressona ha demostrat ser una guia dels grups nacionals i valencians que sonaran fort l'any que ve. Pel seu escenari han passat grups com Els Jóvens, la banda de folk de Sant Vicent del Raspeig que va arrasar en les passades edicions dels Premis Carles Santos i els Ovidi; o Los Manises, la banda d'Elx que va crear un gènere musical (_puerrowave_) i que estos dies realitza la seua primera gira nacional. 

  

Totes les actuacions del Ressona són gratuïtes i es realitzen al costat de la plaça del Restaurador Facundo Roca Ribelles de Sagunt. Els horaris estan disponibles en la web ressona.es. Més de 4.000 persones van acudir a la passada edició del festival, organitzat per l'Ajuntament de Sagunt i Sagunt Reviu amb el suport del Festival Sagunt a Escena i empreses de la localitat com Adetursa, Sagunto Distribución, Cervezas San Miguel i els restaurants Taverna de la Serp i Le Fou.

  

*   [](http://www.facebook.com/sharer.php?u=https://aytosagunto.es/va/actualitat/el-ressona-torna-divendres-que-ve-amb-l-actuacio-de-pleasant-dreams/ "Facebook")
*   [](http://twitter.com/share?url=https://aytosagunto.es/va/actualitat/el-ressona-torna-divendres-que-ve-amb-l-actuacio-de-pleasant-dreams/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-ressona-torna-divendres-que-ve-amb-l-actuacio-de-pleasant-dreams/ "Linked In")
*   [](mailto:?body=https://aytosagunto.es/va/actualitat/el-ressona-torna-divendres-que-ve-amb-l-actuacio-de-pleasant-dreams/)